text: VB henter forsvarsspiller i FC Nordsjælland
  28 august 2013 kl. 09.55
  Vejle Boldklub har lavet en halv årig aftale med den 23-årige portugisiske forsvarsspiller João Pereira, der senest har spillet for FC Nordsjælland.
  Portugiseren har fået sin fodboldopdragelse i Benfica. I vinterpausen kom han til FC Nordsjælland, men formåede ikke at overbevise træner Kasper Hjulmand om sine kvaliteter. Derfor er kontrakten blevet ophævet, og Pereira har i stedet skrevet under på en aftale for det næste halve år i Vejle.
  - Vi har ledt efter en midterforsvarer til at supplere truppen, og da muligheden for at tilknytte João Pereira opstod i forbindelse med, at han fik ophævet sin kontrakt i FC Nordsjælland, valgte vi at benytte os af den, siger sportschef Mads Bro Hansen til klubbens hjemmeside og tilføjer:
  - João Pereira er en teknisk dygtig midterforsvarer, der er god til at føre bolden frem. Samtidig har han en rigtig god ballast i mange ungdomslandskampe for Portugal.
  